**Είδος**: Ποίημα (σύγχρονη ποίηση), από τη συλλογή «Το κυπαρίσσι των εργατικών»

Δομικά στοιχεία

**Τόπος**: Ελλάδα

**Χρόνος**: απροσδιόριστος, σύγχρονη εποχή

**Πρόσωπα**: Παιδί (αναφέρονται ο φύλακας, η μητέρα, ο αδελφός, ο δάσκαλος)

**Θέμα**: Η σκληρή βιοπάλη του παιδιού που κερδίζει τίμια το ψωμί του στα φανάρια της λεωφόρου και κοιμάται στο μηχανοστάσιο ενός εργοστασίου

**Σκηνές**:

➢ Στίχοι 1-15 Οι σκληρές συνθήκες ύπνου και εργασίας του παιδιού

➢ Στίχοι 16-21 Αναμνήσεις από τη μακρινή του πατρίδα

➢ Στίχοι 22-30 Η προσγείωση στην σκληρή πραγματικότητα της Ελλάδας

**Τίτλος ποιήματος – σύνδεση με το περιεχόμενο:**

➢ Τίτλος παραπλανητικός – θα ταίριαζε σε νανούρισμα

➢ Η φράση «για ένα παιδί που κοιμάται» παραπέμπει σε εικόνα τρυφερής ανεμελιάς, ζεστασιάς, ασφάλειας.

➢ Αντιθέτως, το ποίημα αναφέρεται στο δράμα και τις σκληρές εμπειρίες ενός παιδιού που δουλεύει εξαντλητικά, για να επιβιώσει. Βιώνει τη μοναξιά, τον φόβο, τη σκληρότητα ενός αφιλόξενου κόσμου. Το κείμενο αποτυπώνει το πραγματικό πρόσωπο της ζωής, εικονογραφώντας μια δυνατή κοινωνική καταγγελία.

**Συνθήκες ύπνου του παιδιού:**

➢ Κοιμάται σε ανθυγιεινό περιβάλλον

➢ Άβολος, στενός χώρος, ανάμεσα στον θόρυβο των μηχανών του εργοστασίου

➢ Προστατεύεται από το κρύο στριμωγμένος κοντά στη σχάρα των ατμών, χωρίς κανονική θέρμανση

➢ Σκεπάζεται με το παλτό του αδελφού του Η νύχτα του παιδιού είναι η πιο τραγική επιβεβαίωση της μοναξιάς και της εγκατάλειψής του

**Συνθήκες εργασίας του παιδιού:**

➢ Ολοήμερη, κοπιαστική εργασία, σκληρή βιοπάλη

➢ Σκουπίζει τζάμια αυτοκινήτων στα φανάρια

➢ Εξασφαλίζει την επιβίωσή του και τη «στέγη» για τη νύχτα (πληρωμή του χωροφύλακα)

 ➢ Εισπράττει την αγανάκτηση και την υποτίμηση των οδηγών

**Εικόνες – Αναμνήσεις του παιδιού από τη μακρινή του πατρίδα (ενδείξεις για την καταγωγή του)**:

➢ Τα χιονισμένα βουνά

➢ Η προστασία και η στοργή της μητέρας του (τύλιγε γύρω του τα χέρια της)

➢ Το παιδί μάθαινε ελληνικά και ο δάσκαλός του πληρωνόταν με γάλα (φτώχια).

Για το μικρό αυτό παιδί δεν υπάρχει η πολυτέλεια της νοσταλγίας και της επιστροφής σε μνήμες του παρελθόντος. Η σκληρή πραγματικότητα της τωρινής ζωής του έχει απομακρύνει κάθε ψήγμα της τρυφερότητας και της θαλπωρής των περασμένων χρόνων. Τα αγαπημένα χέρια της μητέρας του που τύλιγαν γύρω του ένα γυναικείο μαντίλι για να τον προφυλάξουν απ’ το κρύο ίσα που τα θυμάται. Έχει κατ’ ανάγκη ξεθωριάσει μέσα του η ανάμνησή τους, διότι ο πόνος που θα του προκαλούταν απ’ τη συνεχή σύγκριση της αγάπης που βίωνε τότε και της εγκατάλειψης που βιώνει τώρα, θα ήταν συντριπτικός. Το παιδί έχει αναγκαστεί να ξεχάσει τη ζεστασιά της μητρικής αγάπης, μιας και πρόκειται για κάτι που δεν υπάρχει πια στη ζωή του.

Αμυδρή παραμένει στη σκέψη του κι η ανάμνηση του δασκάλου του, που ερχόταν να τους κάνει μάθημα παίρνοντας για ανταμοιβή μόνο γάλα, αφού δεν υπήρχαν στη χώρα τους χρήματα για να πληρωθεί κανονικά.

 Η χώρα που ζει τώρα, η χώρα του καταγάλανου ουρανού, της γαλήνιας θάλασσας και των ηρωικών ανθρώπων, δεν είναι παρά μια ελάχιστη φιλόξενη χώρα που προφανώς δεν έχει να του προσφέρει την καλύτερη ζωή που είχε κάποτε ελπίσει. Μακριά πια απ’ τη ζεστασιά της μητρικής αγκαλιάς έρχεται αντιμέτωπος με την αγανάκτηση εκείνων που τον αντιμετωπίζουν σαν έναν ανεπιθύμητο παρείσακτο, κι είναι αναγκασμένος να επιβιώνει χάρη στη συχνά απρόθυμη «ελεημοσύνη» που του προσφέρεται και στην ανοχή εκείνων που, όχι χωρίς αντάλλαγμα, του επιτρέπουν να βρίσκει μια ζεστή γωνιά για να κοιμηθεί.